Gedagte vir die dag: Bid jou “dankies”Foto: pixabay.com Bid, en vir julle sal gegee word; soek, en julle sal vind; klop, en vir julle sal oopgemaak word. (Matteus 7:7) “Hoekom moet ons bid as God in elk geval weet wat ons nodig het?” vra iemand op ’n keer. Dié vraag het my ’n oomblik lank onkant betrap. Ek het nie geweet dis iets waaroor ander mense ook dink nie … Ons kry herhaaldelik die opdrag om te bid. Nie bloot elke Sondag in die kerk of net voordat ons gaan slaap nie, maar gedurig. Paulus skryf selfs: “Bid sonder ophou” (1 Tess 5:17 – 1933/1953-vertaling). God weet wat ons nodig het, ja. Maar Hy vra steeds van ons om in gebed met Hom te praat. Hy, ons liefdevolle en genadige Vader, nooi ons uit om dinge van Hom te vra. Jesus sê: “Bid, en vir julle sal gegee word; soek, en julle sal vind; klop, en vir julle sal oopgemaak word” (Matt 7:7). Gebed is egter meer as ’n lysie versoeke wat ons tot God rig. Die ou kerkvaders reken dat gebed die “vernaamste deel van die dankbaarheid is wat God van ons eis” (Heidelbergse Kategismus, Vraag en Antwoord 116). Gebed is die gepaste reaksie op God se liefde en genade vir ons. Dis die uitvloeisel van ’n lewe wat in dankbaarheid geleef word. Maar gebed is terselfdertyd ’n manier om die dankbaarheid in ons te laat toeneem. In gebed ontdek ons dat die Woord die waarheid is. Ons ontdek God as die Een wat ons uitnooi om ons versoeke aan Hom te rig, wat sy genade en sy Heilige Gees aan ons gee.En die Gees wat gedurig met versugtinge tot die Vader bid, pleit namens ons. God is ’n Vader wat ons gebede ter wille van Jesus Christus verhoor, al verdien ons dit nie. As ons die Bybelse opdrag om gedurig te bid ernstig opneem, sal ons ook die dieper waarheid daarin herken: Gebed gee ons die geleentheid om ons innige “dankies” voor God te bring, ál ons dankie-sê vir sy genade en liefde en alles wat daarmee gepaardgaan. Ons sal ontdek dat “bid sonder ophou” ook “dankie sê sonder ophou” beteken. Here, dankie dat ek met vrymoedigheid my gebede tot U kan rig. Dankie dat U my ook daarmee help.